## Sanitat publica la convocatòria de l'edició 2024 de la borsa d'ocupació temporal per a institucions sanitàries

*** Formaran part d'esta edició les sol·licituds presentades des de l'1 de gener de 2024 fins al 31 de desembre de 2024
* Quant als mèrits, es tindran en compte i es baremaran aquells obtinguts fins al 30 de setembre de 2024
* Com a novetat, Sanitat ha creat llistes d'ocupació per als centres de transfusió d'Alacant, Castelló i València**

La Conselleria de Sanitat ha publicat la convocatòria de l’edició 2024 de la borsa d’ocupació temporal per a institucions sanitàries, de manera que les persones interessades es podran inscriure a través de la pàgina web de [Sanitat](https://www.san.gva.es/ca/web/sanidad).

En este sentit, formaran part d’esta edició de la borsa aquelles sol·licituds que es presenten des de l’1 de gener de 2024 fins al 31 de desembre de 2024, un procediment que roman obert durant les 24 hores del dia.

D’altra banda, quant als requisits generals d’accés a la funció pública, els requisits específics de titulació i els mèrits a baremar, es tindran en compte aquells obtinguts fins al 30 de setembre de 2024.

Com a novetat en esta edició, la Conselleria de Sanitat ha creat unes llistes d’ocupació temporal específiques per al Centre de Transfusió de València, el Centre de Transfusió d’Alacant i el Centre de Transfusió de Castelló, ateses les característiques especials i les condicions dels llocs de treball del personal d’estos centres.

De fet, fins ara, els centres de transfusió estaven adscrits als departaments de salut de l’Hospital Sant Joan d’Alacant, l’Hospital General de Castelló i l’Hospital General de València. Esta mesura afavorirà el fet que les persones interessades s’inscriguen en estos centres, ja que delimitarà l’elecció dels departaments i agilitzarà el procediment de gestió de les ofertes d’ocupació.

Finalment, la inscripció s’ha de fer de manera telemàtica, mitjançant certificat digital, DNIe o Cl@ve permanent. A més, una persona es pot inscriure a un màxim de tres categories professionals, de les quals pot seleccionar un màxim de set departaments de salut.

D’altra banda, en una sol·licitud diferent de l’anterior, i un termini màxim de 10 dies hàbils, es presentarà la documentació acreditativa de requisits i mèrits.

Fecha: 25/12/2023